>कॉमनवेल्थ गेम्सः विद्यापति संगीत । हेलो मिथिला\n← हुड़-हुड़ दबंग-दबंग...\n>Invitation To Art Exhibition in London →\nकॉमनवेल्थ गेम्स के अवसर पर अहां दिल्ली मे मैथिली गीतनाद के आनंद सेहो उठा सकय छी. संगीत नाटक अकादमी एहि दौरान 4 सं 13 अक्तूबर तक देश पर्व मना रहल अछि. जेहि मे भारतीय संगीतक मुख्य प्रादेशिक परंपरा खंड मे बिहारक विद्यापति संगीतक प्रस्तुति होएत. विद्यापति संगीत के पेश करताह मशहूर मैथिली लोकगायक कुंज बिहारी मिश्र जी.\nगायन मे कुंज बिहारी मिश्र जीक संग देथिन्ह गोविन्द बिहारी मिश्र आओर चंद्र मोहन मिश्र जी. एहि के संग वाद्ययंत्र झल्लर पर सज्जन कुमार मिश्र... पखावज पर परशुराम सिंह...ढोलक पर अशोक यादव...मंजीरा पर मिथिलेश मंडल आओर तानपुरा पर अरुण कुमार मल्लिक संगत करथिन्ह. हिनकर कार्यक्रम करीब घंटा भरि चलत.\nसंगीत नाटक अकादमी के ई कार्यक्रम विद्यापति जीक नाम पर छनि ताहि लेल एहि मे हुनकर रचित जय जय भैरवि... उगना रे मोर कतए गेलाह... चानन भेल विषम... आजू नाथ एक व्रत प्रस्तुति सुनय लेल मिल सकैत अछि. कुंज बिहारी मिश्र जी अपन ग्रुप के संग अखन जोर -शोर सं एकर तैयारी मे लागल छथिन्ह.\nकुंज बिहारी जी मैथिलीक लोकप्रिय गायक छथिन्ह. हिनकर कार्यक्रम देश भर मे होएत रहय छनि. हिनका कइटा अवार्ड सेहो मिलल छनि. हालहिं मे हिनका नेपालक उपराष्ट्रपति परमानन्द झा जीक हाथ सं मिथिला गौरव के सम्मान प्राप्त भेलन्हि. एहि सं पहिने मिश्र जी मिथिला रत्न सं सेहो सम्मानित भ चुकल छथिन्ह.\nकुंज बिहारी मिश्र जी मधुबनी जिलाक जगतपुर वरैयाटोल के स्व. रामनंदन मिश्र जीक सुपुत्र छथिन्ह. शुरू मे अपन पिताजी सं संगीतक शिक्षा ग्रहण क बाद मे मशहूर ध्रुपद गायक श्री रामचतुर मल्लिक जी सं संगीतक शिक्षा प्राप्त करलखिन्ह. हिनकर कइटा कैसेट सेहो निकलल छनि जेहि मे सुबहक सुधि... शिव के नचारी... सिनोहिया...राम विवाह प्रसंग प्रमुख अछि.\nकुंज जीके विद्यापति गायन मे महारत हासिल छनि...आओर दिल्ली वाला हिनकर विद्यापति संगीत कार्यक्रम मेघदूत थियेटर मे होएत. ई कार्यक्रम दिन मे 11 बजे शुरू भ जाएत. अगर कार्यक्रम के लाभ उठाबय चाहैत छी त समय पर पहुंच जाएब... आओर कोशिश करब जे अपना संग कम सं कम सामान ल जाए. आई-काल्हि खेल के लsक विशेष सतर्कता बरतल जा रहल अछि.\nमेघदूत थियेटर मंडी हाउस मेट्रो स्टेशन के पास कॉपरनिकस मार्ग पर रवीन्द्र भवन मे अछि. कार्यक्रम के लेल कोनो टिकट नहि अछि. कार्यक्रम के बारे मे कोनो जानकारी अहां संगीत नाटक अकादमी सं 011- 65152243 आओर 23382059 पर ल सकय छी.\nThis entry was posted in कुंज बिहारी मिश्र, कॉमनवेल्थ गेम्स, गीत नाद, मैथिली गीत, विद्यापति, संगीत. Bookmark the permalink.
